钦定古今图书集成/理学汇编/学行典/第244卷 > 陶廷锦
## 钦定古今图书集成/理学汇编/学行典/第244卷 > 陶廷锦

按《嘉兴府志》：“陶廷锦，字公重，嘉靖壬子举于乡，有隐
行。友人坐事逮捕，暮夜持数百金授之，云：‘勿还’。廷锦
封缄授妇。其后友人事雪，举囊归，封缄宛然。族兄钥
死，无适为后者，戚里欲立其子，力辞。割腴田百亩，为
食贫计，竟不受。任饶州司理，升镇江府通判，俱以廉
能称，卒于家。子涵中领乡荐。”